Papersnake/gushiwen huggingface dataset:
读陶
华硕宣（清代）

不好谈元不好禅，已超仙佛了尘缘。醉中岁月浑忘我，梦里羲皇别有天。

人澹始知豪杰妄，心空方悟逸民贤。先生清节高千古，四皓还嫌守未坚。
论古 其一
叶舒璐（清代）

《阴符》诵熟揣摩成，十上终邀六印荣。纵使有田皆负郭，可能结舌事躬耕。
暮春四首 其四
陆游（宋代）

祓除已过暮春初，彩舫相衔十里馀。浮蜡喜尝新店酒，流尘闲拂坏垣书。
天台石桥高茶供
李吕（宋代）

闻说天台髻未髽，中年方遂此煎茶。
不行四边十九盘岭，那见二千余盏花。
架壑横空瘦龙脊，崩云裂石怒雷车。
他时乞我三椽地，莫郊昙猷滴两洼。
忆平泉杂咏。忆药栏
李德裕（唐代）

野人清旦起，扫雪见兰芽。始畎春泉入，惟愁暮景斜。

未抽萱草叶，才发款冬花。谁念江潭老，中宵旅梦赊。
送和西蕃使
皇甫曾（唐代）

白简初分命，黄金已在腰。恩华通外国，徒御发中朝。

雨雪从边起，旌旗上陇遥。暮天沙漠漠，空碛马萧萧。

寒路随河水，关城见柳条。和戎先罢战，知胜霍嫖姚。
为王钦若作命书
曹谷（宋代）

周匝将临壬戌岁，定鼎门前春色异。
一千日上少三鐶，再入和羹宜尽瘁。
休洗红二首 其二
佚名（魏晋）

休洗红。洗多红在水。新红裁作衣。旧红番作里。回黄转绿无定期。世事返复君所知。
逍遥咏
宋太宗（宋代）

利钝犹根性，无缘枉用心。
邪求皆是相，正定理玄深。
巧拙高含识，轻浮力不任。
大乘通语默，稽古便知今。
见复弟阳羡归，送茶、兰、壶、脯四物，却纪
李全昌（明代）

征途引盼政无聊，阳羡春深损惠饶。省舌馥凭兰蕊合，鹿膘浓藉茗壶消。

半旬不及临觞叙，众美何当远市邀。悦口娱心种种备，卷南真自愧山樵。
粉蝶
何应龙（宋代）

宿粉栖香乐最深，暂依芳草避春禽。
晚来风起还无定，舞入梨花何处寻。
西江月（十二之十）
张伯端（宋代）

不辨五行四象，那分朱汞铅银。修丹火候未曾闻。早便称呼居隐。

不背自思己错，更将错路教人。误他永劫在迷津。似恁欺心安忍。
过李氏澹塘别墅
沈辽（宋代）

渊明昔已爱吾庐，我亦悁悁忆故居。君有东皋千束稻，山前更望澹塘湖。
望兰亭
林景清（明代）

地迥亭孤烟树苍，登临未遂笑空□。茂林南望依然竹，曲水东流不复觞。

一代人豪还说晋，千金墨迹已归唐。乾坤俯仰成今古，惟有残碑卧夕阳。
从伯氏携稚孺游保庆即事
王洋（宋代）

提携未便即归山，暂扣僧园且暂闲。
岁晚东君颜色近，霜晴寒意有无间。
前溪雨后浑通路，荒戍人归不上关。
筇竹一枝天正暖，却嫌飞鸟倦思还。
王安之朝议挽词三首 其三
范纯仁（宋代）

多难求分务，相依得古人。道心閒里契，友分老来亲。

不谓终天别，才离一月新。无由瞻几杖，洒泪向秋旻。
清平乐（嘲人）
戴复古（宋代）

醉狂痴作。误信青楼约。酒醒梅花吹画角。翻得一场寂寞。

相如谩赋凌雪。琴台不遇文君。江上琵琶旧曲，只堪分付商人。
宿千石闻诵书声
王十朋（宋代）

一岭钻天到此平，夜眠听得诵书声。莫言此地名千石，万石它年或可名。
宿寺
翁卷（宋代）

一宿此禅宫，身同落发翁。
深窗难得月，老屋易生风。
灯冷纱光淡，香残印篆空。
独怜吟思苦，妨却梦西东。
次韵郑教授见寄
李纲（宋代）

泛梗飘萍逐水流，故人书到正霜秋。扶颠拯溺多迂论，问舍求霜更拙谋。

辇道凄凉沙碛外，钩陈寂寞楚江头。
新养白鸡毛羽如玉殊可爱
陆游（宋代）

赤帻峨峨玉羽明，篱间新织竹笼成。
老人从此知昏晓，不用元戎报五更。
题范宽小雪山图
郑东（元代）

雪压寒林万木垂，经旬不与野人期。蹇驴借得如黄犊，犹怕山桥不敢骑。
呈周务本三绝
郑刚中（宋代）

浦江方此几人家，生事高低各有涯。
安得巨灵开二岭，放教仁术过金华。
句
释惠崇（宋代）

对酒淮潮起，题诗楚月新。
劭农归游白龙洞
李曾伯（宋代）

老龙昔未蜕，尝蛰此山中。
霖雨春畴足，风云夜壑空。
两崖高下倚，一径往来通。
不原千金剂，惟祈百谷丰。
黄鹤楼望汉阳歌寄查三
李绳远（清代）

客行秋江水，黄州见黄花。洄沿武昌岸，山城啼乱鸦。

伊昔西征违故乡，遥登黄鹤悲路长。我归一年滞吴越，值尔携家上汉阳。

此时相闻不相见，江鱼塞雁空怀羡。天末谁题锦字书，桃花洞锁沌阳县。

县外花飞催客还，绿萝芳草遍江湾。转眼三春棹初发，看君双桨到家山。

与我相从卧丘壑，纵饮高吟恣行乐。两醉春阳欢宴多，那知挥手仍离索。

汝作新词送我游，堪嗟来去尽江流。蒹葭弥岸凄凄思，览旧重寻黄鹤楼。

楼边回首风烟夕，隔岸台池迥千尺。只有晴川万古深，巴巫上下堪头白。

渡口连船夹浦沙，涢河回合汉河斜。佳人云端望不得，会难别易愁天涯。

旅店客眠残月早，长年一曲《沧浪》好。杯酒难留夏口城，片帆再渡巴陵道。

巴陵岸倚洞庭波，便入湘南吊汨罗。《怀沙》《鹏鸟》空词赋，满目烟涛奈若何。

岳州楼馆相思路，落日苍茫对云树。转见岷江接汉江，大别山头忆君住。

君住君归经几年，江波连郭复连天。轻飙欲借东流楫，一夜吹回及汝前。
晚晴
卫泾（宋代）

雨断风回忽报晴，山颠初日挂铜钲。
云烟藏迹千峰翠，草木增华两眼明。
桑野枝空蚕杼歇，溪泉溜急水车鸣。
鸟啼花笑浑如喜，此去山斋只一程。
黄山作
杜叔元（宋代）

占胜新安境，佳名千古闻。奇峰半天出，秀色数州分。

邃谷春犹雪，悬岩霁亦云。何时脱缰锁，猿鹤此为群。
江头
张籍（唐代）

晚步随江远，来帆过眼频。试寻新住客，少见故乡人。

回首怜归翼，长吟任此身。应同南浦雁，更见岭头春。
荆州即事药名诗八首
黄庭坚（宋代）

幽涧泉石绿，闭门闻啄木。
运迤胡奴归，车前挂生鹿。
金精山
高照（宋代）

金精寂寂直胜境，门锁松杉风月冷。
跨鹤仙姬去不来，白云一片封丹井。
寿王君旋吉七十 其一
陈崇牧（清代）

掀髯浮白大江头，七十年来感昔游。衣上酒痕湖墅月，箧中唫稿蓟门秋。

九衢车马双篷鬓，三楚风尘一蒯缑。无限沧桑供啸傲，客星依旧老羊裘。
同李五夕次香山精舍访宪上人
钱起（唐代）

彼岸闻山钟，仙舟过苕水。松门入幽映，石径趋迤逦。

初月开草入，远公方觏止。忘言在闲夜，凝念得微理。

泠泠功德池，相与涤心耳。
看书有感
罗公升（宋代）

龆龀趋庭日，真期万里程。
开编十行下，刻烛五言成。
颇笑阿时学，方怀览古情。
只言如昨日，不悟已前生。
客里余长铗，忙中负短檠。
旧言如远客，新卷即生兵。
文武终何执，行藏两未明。
空余清夜梦，时作读书声。
读经
陆游（宋代）

半升粟饭养残躯，晨起衣冠读典谟。
莫谓此生无用处，一身自是一唐虞。
即事
范成大（宋代）

醉袖笼鞭转柳塘，青门芳树掩残香。
谁惊翡翠双飞去？祗有莲花对断肠。
山居杂诗九十首
曹勋（宋代）

弃官了无事，饭余心境空。
清琴或数弄，浊酒时一中。
人生苦不闲，得闲须从容。
闭门适吾乐，三籁皆同功。
张二茂材炳和予清容研诗答之
全祖望（清代）

念尔通家秀，孤吟秋树根。风流亦犹庶，心事向谁论。

近状芜田困，先畴黄石存。还期崇耿介，特达重清门。
送常侍者西归省亲
释清远（宋代）

本从绵竹过南方，依前归入绵竹去。井舍犹为旧日居，山川不改当时处。

邻人见之莫惊愕，亲里欢迎断思虑。有问南方所得时，瘦藤为我聊轻据。
秀亭秋怀十五首
方回（元代）

天欲兴苍姬，一家三圣人。
扶持用礼乐，行苇于焉臻。
有国八百年，终亦化为秦。
末俗夸神仙，吐故以纳新。
彭门讫有冢，瀛洲浩无津。
羽衣还缑山，举家不得亲。
君幸有美酒，何不频沾唇。
次韵仇仁近有怀见寄十首
方回（元代）

汉廷簪绂簉金张，初服逡巡返士乡。
勇退能为疏傅去，过刚似胜次公狂。
庭梧陨叶元非死，秋燕辞巢不待凉。
玩物察时远宋咎，不须空热九回肠。
樱花花下作 其三
郑孝胥（清代）

脉脉轻阴压软尘，閒愁渐逐柳枝新。清明寒食初惊艳，秾李夭枝不当春。

薄醉乍苏沈宿梦，凝妆才就写全身。亭西枨触年时事，错认东华绝代人。
苦雨五首 其一
范成大（宋代）

河流满满更满，檐溜垂垂又垂。皇天宁有漏处，后土岂无乾时。
笔兴吟
邵雍（宋代）

窗晴气和暖，酒美手柔软。
兴逸情撩乱，笔落春花烂。
挽范丞相五首 其四
吴芾（宋代）

七十方强半，天胡不慭遗。致身虽宰辅，遭世已艰危。

计策安宗社，勋庸载鼎彝。国雠犹未灭，岂料哲人萎。
早发老鸦庄
杨士奇（明代）

鼓角动行营，翩翩从羽旌。月明人影乱，沙软马蹄轻。

本乏筹边略，恒存事主诚。叨荣何补益，惭愧负平生。
送方彦稽解元
黄裳（宋代）

壶公山下多伟人，尝谓方寸无纤尘。双眼孤鹰在霄汉，俯视燕雀尤有神。

两冠群英出微妙，失第春官恬自笑。归去壶公山下游，长须肩上何所忧。

远烟万剂实行橐，置此雅好吾无求。松轩日午片石冷，水中天小云油油。

时复窥影且自遣，毫末造化同春秋。

可能含蓄南国意，洗我滞思如清流。方握齐纨却新暑，明月团团满寰宇。

马上尘沙摇不开，空羡江湖鹭轻举。勿因世俗还低头，义理所在无今古。

生死只系箪豆中，谁为万钟移出处。六翮冲天观一飞，所养先须微贱时。
拟花蕊亚披红诗
杨万里（宋代）

花密非无蕊，缤纷乱眼中。
千枝相亚闹，一色总成红。
赴晓桃如积，争晴杏欲烘。
金须迷不见，玉颊醉来同。
顿觉江山丽，都将锦绣笼。
春光谁画得，分付少陵翁。
偃王城
张耒（宋代）

逃战彭城似去邠，兴王可即废为臣。
中原多少堪忧事，劳苦君王八马奔。
冬日放言二十一首 其十九
张耒（宋代）

秦人焚诗书，意欲遂绝灭。六经至今存，何曾损毫发。

兴衰有天理，人力自浅拙。不忧骊山墓，回首遭发掘。
送邱毛伯御史请告还里
何吾驺（明代）

才子新袍獬豸文，著将名姓肃朝氛。一封借沐三江水，匹马贪看五老云。

在握灵蛇明夏火，出群孤翮入秋雯。等閒词赋名山业，疏草当今正忆君。
九日寄昌龄弟 其十
王十朋（宋代）

载酒觞黄菊，登山臂紫茱。重修汝南事，灾厄自今无。
贺李观察伯东参豫章中书行省事四章 其三
张萱（明代）

才名八斗汉廷闻，牛耳于今已属君。题榜敢烦王大令，登楼不属顾将军。

装无端水半拳石，袖有罗浮一片云。为问诸生频授简，可能领略五千文。
一字至七字观周曾秋塘图有作
龚开（宋代）

秋，秋。
潇洒，清幽。
人静处，水边头。
波纹细细，风色飕飕。
鸥鹭情相狎，凫鹥乐自由。
疎苇败荷池沼，白苹红蓼汀洲。
几竿渔钓去已尽，一段晚云寒不收。
答王君
杨循吉（明代）

王君悯我将南归，赠我以诗兼以酒。
忽言我实无所病，托以图归诒朋友。
谓君知我不易逢，乃此相疑一向否。
君以我乐山林耶，我非忘世爱陇亩。
衙门晨入酉始出，力不能支空叹愀。
上章得请诚幸甚，向天再拜头屡叩。
小臣蒙擢布衣内，第以进士恩太厚。
仪曹四月百无补，空食廪禄颜可丑。
不因抱病无奈何，岂敢飘然去官守。
君言我意在为文，妄欲求闲营不朽。
人生奇伟在事业，自局儒酸亦何有。
我今且去君亦行，凄风枯林月当九。
君有高幢盛仆马，我有空车载鸡狗。
出城分路两不同，一就官途一林薮。
恐君谓我非病归，不惜叨叨为君剖。
溪月初出水
邱云霄（明代）

溪月初出水，照我清夜堂。沈忧不成寐，踟蹰步寒光。

飞乌深夜号，绕树林烟苍。有怀空自知，默默心摧伤。

白云一何遥，青山一何长。颓然倚脩竹，泪洒双琳琅。
让木
宋祁（宋代）

叶叶枝枝相避繁，攀枝庇叶独怡颜。
无人为借天公力，移植方根虞芮间。
咏唐史 戴胄
韦骧（宋代）

持平远继张廷尉，献议尝班魏郑公。谁谓尚书无学术，没身何愧谥为忠。
闻移东兵勦南贼
方回（元代）

破贼须先易，行军要出奇。
霆轰当不测，乌合本无知。
夏税催科日，秧田插莳时。
扫除如少缓，两不便公私。
和陈殿丞南州新咏
蔡襄（宋代）

宝坊高阁遍凭栏，曾是芳辰得未閒。
日上天容低接海，风轻湖未倒摇山。
夜深佛火寒星外，春过人烟暗树间。
无意孤吟采幽致，异时行橐断空还。
入西樵 其一
区大相（明代）

西樵与东樵，云表互参次。借问四百峰，何如七十二。

山中千馀家，往往足幽事。迢迢白云间，鸡犬自鸣吠。

闾里绝诤讼，园畦多树艺。以此淳朴风，上代复何异。

荒凉福地图，寥落洞天记。胜绝昔有闻，兴剧今始莅。

石扇启霞霏，金函发山笥。独往念始申，还丹术犹閟。

将寻芝谷翁，共访桃源世。
摸鱼儿（寿周耐轩府尹，是岁起义仓）
邓剡（宋代）

问庐陵、米作何价。棠阴又绿今夏。活人手段依然在，独乐园中夏马。初度也。算几处篝香，手额你多谢。风亭月榭。尽隐橘观棋，折荷筒酒，花竹秀而野。

阶庭树，满目鱼鱼雅雅。千金难买清暇。纷纷征榷尘如梦，谁有似公闲者。天怎舍。趁绿鬓朱颜，须入凌烟画。海天不夜。管岁岁安期，采蒲为寿，高宴碧桃下。
春日与客谈旧事有不能忘者纪以小诗 其一
顾清（明代）

贤科采掇误知名，素卷青衣守进呈。两字早从提笔定，白头空愧古人情。
读史
华岳（宋代）

史笔如衡须正持，莫教浮涎出无稽。
已成帝业从烹父，未将王无休杀妻。
秦逸号眠为抱虎，刘狂名舞作闻鸡。
麟经削后无全笔，磨玷吾当问白圭。
夏夜暑毒不少解起坐庭中
陆游（宋代）

风从高树下，虫抱短莎鸣。
小据胡床坐，还夫拄杖行。
道中即事呈岑使君吏部次和德麟韵三首
李廌（宋代）

日射西山烂烂光，低云遮岸水风凉。
从来鞍马倦行役，笑语不知岐路长。
减字木兰花
沈瀛（宋代）

老而不止。三岁发蒙心已喜。朴略其风。裴楷王戎简要通。

昏如醉酒。羞见总龟灵且寿。笑杀常何。空有闲言长仄语多。
相和歌辞。宫怨
长孙佐辅（唐代）

窗前好树名玫瑰，去年花落今年开。无情春色尚识返，

君心忽断何时来。忆昔妆成候仙仗，宫琐玲珑日新上。

拊心却笑西子嚬，掩鼻谁忧郑姬谤。草染文章衣下履，

花粘甲乙床前帐。三千玉貌休自夸，十二金钗独相向。

盛衰倾夺欲何如，娇爱翻悲逐佞谀。重远岂能惭沼鹄，

弃前方见泣船鱼。看笼不记熏龙脑，咏扇空曾秃鼠须。

始意类萝新托柏，终伤如荠却甘荼。深院独开还独闭，

鹦鹉惊飞苔覆地。满箱旧赐前日衣，渍枕新垂夜来泪。

痕多开镜照还悲，绿髻青蛾尚未衰。莫道新缣长绝比，

犹逢故剑会相追。
横吹曲辞。折杨柳
乔知之（唐代）

可怜濯濯春杨柳，攀折将来就纤手。

妾容与此同盛衰，何必君恩独能久。
赠泾州王侍御
李频（唐代）

一旦天书下紫微，三年旌旆陇云飞。

塞门无事春空到，边草青青战马肥。
拟寒山送洪州因上人省母
释居简（宋代）

为法来寻访，病眼翳花发。为母复归去，特地重添屑。

父母所生口，终不为汝说。问之何因尔，吾尝于此切。
夹竹桃
陈长生（清代）

秾华烂漫不胜描，却爱迎风翠影摇。地拟渭川生锦浪，人来湘影泣红潮。

尽教绰约贞常抱，为报平安恨始销。知有凌霄清节在，不须错认董娇娆。
偈颂一百三十三首 其五
释居简（宋代）

以大圆觉为我伽蓝，身心安居，平等性智。吃官酒，卧官街，当处死，当处埋。

本来无位次，何用强安排。
富阳道中
陆秉枢（清代）

秋风如送客，偏与榜人间。屋少多依郭，城低半枕山。

舟喧相问语，鸟倦自飞还。明日挂帆去，严江隐约间。
兴安县西南石峰秀拔无数
曾丰（宋代）

天限华夷数十峰，秦王始凿始相逢。
劳民浪辟峤南国，失德徒成身后胸。
楚粤未争寻丈远，炎凉无复半分同。
宾鸿讳入严关去，吾策如今不似鸿。
湖上见擔稻者
宋祁（宋代）

压塍霜稻报丰年，镰响枷鸣野日天。
辅郡不知为水耨，楚农新教命家田。
马城
吕午（宋代）

老子西城住，今踰十载期。栽花成茂树，种柳长高枝。

移接从渠巧，誇传到处知。担头挑卖去，一一是趋时。
题郭熙秋烟平远图歌
张宇初（明代）

画中五代俱匠师，荆关董李称绝奇。河阳昔居秘阁内，神宗眷绝重一时。

手图屏障遍宫府，古来签轴不足数。金壶玉椀留墨香，湘云华岳生毫楮。

是时馆中千百卷，越世相传不多见。劫灰一息江海空，彩素因之昧高远。

丹丘自是苏米徒，此笔妙绝当时无。风烟黯淡秋树晚，短桥斜屋行人孤。

远黛晴岚隔墟里，山村路暗寒钟起。僧舍人归别水津，凫鹥声散渔歌里。

河阳时在圭璧间，意态落笔浑溪山。使人对画欲绝世，闲情倦思怀跻攀。

我思昔人今有年，放旷日已俱抛捐。北苑蓟丘获模写，犹好钟陵僧巨然。

世传粉绘竞妍丑，澹冶人情蕴琼玖。岁寒枯淡见苍森，指顾风标凌不朽。

沧洲玄圃事莫期，蔬餐茅栋临东菑。霜林石涧足栖逸，贾公宁有冰鉴知。

晴囱展图为之惜，落寞浮名在编籍。赏心独忆云林翁，皓首从谁玩空碧。
清平乐（留静得）
颜奎（宋代）

留君少住。且待晴时去。夜深水鹤云间语。明日棠梨花雨。

尊前不尽余情。都上鸣弦细声。二十四番风後，绿阴芳草长亭。
挽长乐王明府
刘克庄（宋代）

奉常龃龉坐刚肠，月旦评君小奉常。
父子相传似孤竹，越鄞两处有甘棠。
人间梦事一炊熟，宰上埋辞万丈光。
曾识尊公与贤叔，薤歌吟罢意凄凉。
送化士 其七
释慧空（宋代）

达士相逢即出，衲僧似有如无。上门上户讨得，堆山积岳破除。
漫书
梅尧臣（宋代）

蒲葵两钱扇，漫写未嫌轻。
老媪持将去，无端色不平。
惜奴娇·紫云绛霭
巫山神女（宋代）

紫云绛霭，高拥瑶砌。晓光中、无限剖列。肃整天仙队。又有殊音欲举，声还止。朝罢时。亦有清香飘世。玉驾才兴，高上真仙尽退。有琼花如雪，散漫飞空里。玉女金童，捧丹文、传仙诲。抚诸仙，早起劳卿过耳。
酬尚颜
齐己（唐代）

取尽风骚妙，名高身倍闲。久离王者阙，欲向祖师山。

幕府秋招去，溪邻日望还。伊余岂酬敌，来往踏苔斑。
题天童万松图
释宗泐（明代）

小白市，太白峰，二十里松居其中。一径阴阴翠羽盖，半空矗矗苍髯龙。

太白之峰分九陇，壮哉千古之佛宫。香云不动梵呗合，楼阁倒影清池空。

左庵昔年此说法，山谷荅响撞钜钟。只今九重城里住，梦魂夜夜鄞江东。

钱塘有客曰王蒙，为君写此千万松。座间惨惨起阴雾，屋底䬃䬃生清风。

何来禅子松下度，长衫大笠携一筇。亦有驺从三四公，青林路口衣裳红。

我初展卷欲大叫，海上涌出高巃嵷。云端缥缈下玉童，有路似与天相通。

自怜平生不一到，吁嗟老矣将焉从。还君此图袖手坐，有目只送南飞鸿。
题隐真谷
张俞（宋代）

绵绵褒斜路，窈窈郑真谷。
斯人已千载，高谊犹在目。
正月八日招王子高饮和王晋卿
苏轼（宋代）

屋雪号风苦战贫，纸窗迎日稍知春。
正如薝蔔林中坐，更对芙知城里人。
昨想玉堂空冷彻，谁分银榼送清醇。
海山知有东南角，正看归鸿作小颦。
次韵常子正
朱翌（宋代）

骨鲠当朝迹未尘，但知谋国不谋身。
试看犀角龟文表，真是鸾台凤阁人。
短别可堪驰梦驿，小诗聊为写情亲。
雪山满眼寒潮急，凭伏归鸿一问津。
子约庭中赏紫牡丹作进酒歌悼张子
皇甫汸（明代）

人逢花下偏宜酒，况复名花世罕有。魏公园中擅品奇，贵妃宫内传名久。

此种云自洛阳来，江左移将不易开。纤纤映日新妆丽，袅袅临风舞袖回。

珍重祗怜倾国色，沈沦肯惜少年才。密友看花记昔时，张仲当筵亦太痴。

一曲强簪花调笑，百杯犹诉酒行迟。但见芳菲花不改，空思鸡黍人何在。

春风解道有时还，朝露宁知莫相待。可因白发耻看花，若个朱颜得驻霞。

兄弟谢庭多乐事，世人徒数季伦家。
十一月廿七日雪赋禁体诗一首明日小寒
陶宗仪（明代）

九冥裁剪密还稀，驴背旗亭索酒时。剡水怀人乘逸兴，梁园授简骋妍词。

小寒纪节欣相遇，瑞兆占年定可期。莫塑狮儿供一笑，埽来煮茗快幽思。
送徐晋卿东归
胡宿（宋代）

夜来龙具冷，有客厌长安。去国朝衣缁，还家楚叶丹。

雪情欺酒薄，月思拂琴寒。只待东风起，林莺振美翰。
古风 其四十六
李白（唐代）

一百四十年，国容何赫然。隐隐五凤楼，峨峨横三川。

王侯象星月，宾客如云烟。斗鸡金宫里，蹴鞠瑶台边。

举动摇白日，指挥回青天。当涂何翕忽，失路长弃捐。

独有扬执戟，闭关草太玄。
八月二十七日梦与宋侍读同赋泛伊水诗觉而录
梅尧臣（宋代）

遨游非昔时，轻舸偶同泛。
山水心有慕，屡往如有欠。
平生共好尚，饮食未尝厌。
兹日不言多，醉如春酒酽。
读东坡「无事此静坐、一日当两日」诗感赋
郑用锡（清代）

一日清閒两日仙，人生何为名利牵！愚公移山智者笑，夸父追日时易迁！

我今行年已七十，得过且过皆由天。坡公大笑应许我，此是一百四十年。
邵公济求泰定山房十诗·邵公泉
苏籀（宋代）

源深派河汉，蹙蹙寻常窄。
嗜芰借甘滋，无涯君子泽。
江南别友人
张乔（唐代）

劳生故白头，头白未应休。阙下难孤立，天涯尚旅游。

听猿吟岛寺，待月上江楼。醉别醒惆怅，云帆满乱流。
溪亭
宋祁（宋代）

规日平空晚，澄波极望鲜。
帘飞古陶瓦，梁负会稽椽。
战绿低寒杜，漂红泊晚莲。
黄昏无限意，江月对娟娟。
初二日大雪访杰上人
韩淲（宋代）

山中知我老，雪里见僧清。物色添幽意，年华近俗情。

树遥风共晚，岸窄水初生。一榻茶烟熟，更闻寒雀声。
三高祠·江东步兵
孙锐（宋代）

秋风不为紫鲈香，适志徒劳梦水乡。
惟是此生一杯酒，宦情无日不沧浪。
江尉见过
方岳（宋代）

梦笔诸郎住笔峰，断桥春水肯过从。
千岩万壑真仙吏，两屦一蓑予老农。
铁硬脊梁长偃蹇，糊涂面目易迎逢。
半生误我难相误，只许秋崖独自惷。
寄题萧丈止亭
孔平仲（宋代）

削迹忘当世，开亭枕近郊。情非恶冕绂，乐不似衡茅。

静看云归岫，閒知鹳在巢。春风动幽兴，植杖数花苞。
二虫
苏轼（宋代）

君不见，水马儿，步步逆流水。大江东流日千里，江虫趯趯长在江。

君不见，鴳滥堆，决起随冲风。随风一去宿何许，逆风还落蓬蒿中。

二虫愚智俱莫测，江边一笑无人识。
春尽三首 其三
王夫之（明代）

止竟春须去，灰心揽鬓丝。薄晴长景困，馀冷晚风欺。

啼鴂犹争序，藏鸦已后期。寄芳终契阔，阴绿听繁枝。
送高菊涧访方岩侍郎
释居简（宋代）

尘涨软红深，髯高独访寻。贫交难偶俗，生事不关心。

米贵甘餐玉，楼宽苦僦金。霞标连雁荡，款款度岑崟。
秋兴八首追和杜老
王之道（宋代）

迢迢山势去委蛇，林木东头见荻陂。
疏竹依岩秋迸笋，病桑经荻雨生枝。
草侵药种多难辨，土拨松苗欲自移。
照眼谁家几枝橘，出篱丹实正离离。
题万年少年伯显西草堂
曾畹（明代）

歌风台下夜乌啼，郁郁山庄古木齐。半亩桑田人去住，一湖春水屋东西。

星临丰沛瞻龙龙，地接青徐杂鼓鼙。独把渔竿恁月钓，门前草色正萋萋。
猎罢夜饮示独孤生
陆游（宋代）

客途孤愤只君知，不作儿曹怨别离。
报国虽思包马革，爱身未别价羊皮。
呼鹰小猎新霜後，弹剑长歌夜雨时。
感慨却愁伤壮志，倒瓶浊酒洗余悲。
遣晁公昂按行濒江营垒
叶梦得（宋代）

他日传烽望夕烟，重来老更负戎旃。我言固自平平耳，王事那辞数数然。

转饷未应劳木马，摧锋犹或要戈船。天威本自无多杀，万一征和属此年。
流花亭
章凭（宋代）

亭榜得佳名，山鬟拥翠闉。风流传晋客，谈笑忆秦人。

水出桃源路，花浮洞府春。未应迷俗驾，行处是通津。
尹铨部园林 其二
梁宪（明代）

复道行花外，红桥出绿阴。半空楼阁迥，长夏水烟深。

翠袖供禅喜，朱门识道心。几回文酒约，风雨亦招寻。
舂陵登望
皎然（唐代）

西底空流水，东垣但聚云。最伤梅岭望，花雪正纷纷。
以露雾风烟月晴雨江山雪为题咏梅十首 其二
周巽（元代）

林暗曙光微，开帘散香雾。美人期不来，相思岁年暮。
松竹堂次萧宰相韵
韩淲（宋代）

鸣琴意自永，小筑松竹林。公馀一委蛇，巡檐见遥岑。

冰雪凛节一，昼寂绿阴阴。何事智与名，萧散徵在今。

当年山水间，读书情致深。仪凤览德辉，终古存知音。
曾鹤林以春晴诗投寄奉和 其二
区越（明代）

兰陵小盎候春开，笑饮仙丹一面回。野水到门唯绿绕，山人得句放瓢来。

先时霂霢资神力，此日晴明惬老怀。正赖皇明调玉烛，万方熙皞乐春台。
行香子
沈瀛（宋代）

野叟归欤。朋友来无。数无多、几个相于。问谁姓字，在底中居。云陶靖节，白居士，邵尧夫。

时时对语，一笑轩渠。他行藏、是我规模。朝朝暮暮相唤相呼。愿今生世，长相守，作门徒。
舒员外游香山寺数日不归兼辱尺书大夸胜事…长句以赠之
白居易（唐代）

香山石楼倚天开，翠屏壁立波环回。黄菊繁时好客到，

碧云合处佳人来。酡颜一笑夭桃绽，清吟数声寒玉哀。

轩骑逶迟棹容与，留连三日不能回。白头老尹府中坐，

早衙才退暮衙催。庭前阶上何所有，累囚成贯案成堆。

岂无池塘长秋草，亦有丝竹生尘埃。今日清光昨夜月，

竟无人来劝一杯。
寄白门余澹心怀
刘城（明代）

重问当年旧六朝，干戈经处可萧骚。
隐囊塵尾应零落，石阙华萧自寂寥。
白板扉存知尔在，黑头公贵有人骄。
孝标著论交堪绝，犹向兰心说梦蕉。
偈倾一百三十三首
释法薰（宋代）

取不得，舍不得，
状不得。西天碧眼胡，
尽力道不识。识不识，
临际德山，太平奸贼。
晚投朱村谒先君子研亭公墓
安璜（清代）

孤村薄暮色苍茫，独上篮舆入断冈。列岫远供青玉案，回溪斜护白云乡。

残碑一片埋荒草，悲泪双眸洒夕阳。先德不凋传后日，松楸曾见畏寒霜。
击梧桐树
蒋冕（明代）

梧桐春暖新枝长，君王击树欢相赏。海棠睡起带馀酲，举杯共醉沈香亭。

谁知祸起衾裯侧，锦绷小儿是强敌。渔阳羯鼓响如雷，一朝乐地成蒿莱。

曲江已去宁复得，始信胡雏能覆国。可怜罗袜埋香尘，乌啼花落增酸辛。

乃知世事不长好，欢笑能令作烦恼。翠华万里重归来，马嵬山下空悲哀。
浣溪沙·堤上游人逐画船
欧阳修（宋代）

堤上游人逐画船，拍堤春水四垂天。绿杨楼外出秋千。
白发戴花君莫笑，六幺催拍盏频传。人生何处似尊前！
九日同何子登最高台
董传策（明代）

重阳又上最高台，游子他乡几度来。
万里未逢秋菊放，一樽聊对午云开。
青峰阵裏孤亭矗，白鹭洲前二水迥。
漫倚西风怀百感，故人今日暂追陪。
和圣俞逢卖梅花五首 其四
刘敞（宋代）

安得繁英种满园，风前月下共方樽。放歌起舞浓阴里，长使清香濯醉魂。
中秋四十一弟归自豫章
张嵲（宋代）

老病罢搜句，空对秋月明。
寂寥天宇迥，惨栗夜气清。
松门委余天，萧散此闲行。
归来坐庭除，濁酒聊自倾。
但喜亲爱会，岂谓赏心并。
回思故园夜，恻怆独缄情。
客枕
释文珦（宋代）

客枕难成梦，秋宵转觉长。
莎鸡鸣不住，阶下月如霜。
浪淘沙 夏夜同乡甫兄 镕 捧琴姊作
陶淑（清代）

热得苦分明。小立闲庭。合来花下展桃笙。忽见一星和露锥，添个流萤。

烟不上银屏。竹亦无声。薄云几片太凄清。正把疏帘才下也，已是三更。
谒假过家人小雄山留题听水第二斋
陈宝琛（清代）

山人捉入官，山水跃过屋。崩岩破云下，压倒数行竹。

溪沙或改道，岸蹊欻成谷。独有千仞崖，长悬三叠瀑。

坐我石床安，饮我茶灶熟。感彼怀久要，愧兹恋微禄。

得归复舍去，既至不遑宿。请留息壤盟，勿为山灵辱。
既而湖山暮接清风拂月复成其一
郭之奇（明代）

庐山如屏湖如镜，白云其容月其性。湖偏宜月山宜云，风以为媒初相娉。
南池
贾岛（唐代）

萧条微雨绝，荒岸抱清源。
入舫山侵塞，分泉道接村。
秋声依树色，月影在蒲根。
淹泊方难遂，他宵关梦魂。
东阁奉试上林春色
石宝（明代）

上林春色晓阴阴，遥想风光动郁金。路马嘶回芳草畔，宫莺啼入杏华深。

炉烟细袅和微雨，积雪初消露远岑。住对蓬莱宫阙近，玉河时听水龙吟。
龚一山转运归自河南 其一
郭书俊（清代）

客路转吴楚，一车随雨行。人来诸葛渡，山尽吕蒙城。

驿柳藏双堠，村醪醉短枪。夕阳驱倦马，不尽别离情。
春鸠
元稹（唐代）

春鸠与百舌，音响讵同年。如何一时语，俱得春风怜。

犹知化工意，当春不生蝉。免教争叫噪，沸渭桃花前。
句
高似孙（宋代）

小山花落渠如别，右手螯香我欠肥。
送张子乔之杭
陈著（宋代）

文旆舞翩翩，西征兴浩然。
树香三井路，花影六桥船。
酒贵难为醉，诗清易得传。
丈夫须衣锦，宝重黑头年。
瑞鹤仙 咏灌婴庙瓦砚，照梦窗词填
曹贞吉（清代）

嶙峋黄玉璞。化陶泓光怪，艺林栖托。梅花费雕琢。

问何时出土，琉璃如削。汉家封爵。是颍阴、诸侯刻桷。

叹灌池、遗庙荒凉，怊怅风云刀槊。

犹昨。荥阳屯后，白马盟书，丹青酬酢。几年寂寞。人砺剑，牛磨角。

论功高值得，词华消受。十二龙宾盘礴。试代他、盾鼻磨来，笔花乱落。
满江红 其三 叔怀尝梦飞仙，为之赋此。归日以呈茂献待郎，当发一笑
朱熹（宋代）

脱却儒冠著羽衣。青山绿水浩然归。看成鼎内真龙虎，管甚人间闲是非。

生羽翼，上烟霏。回头祗见冢累累。未寻跨凤吹箫侣，且伴孤云独鹤飞。
次韵答吴阜之投赠
项安世（宋代）

沈沈寒甃绠千寻，澹澹疏弦瑟五音。
读罢自今三太息，个中应有一生心。
君真骨相超凡马，我已情怀学展禽。
肯为明时当许事，科场文字未须深。
登上竺兴福寺新阁五首
方回（元代）

跳过西湖万万重，半天蓬鬓洗松风。
自惭不得留终日，又向船中入市中。
次许深甫寄陈颐刚韵
楼钥（宋代）

前朝折戟尚沙沈，志志私忧意向深。
谋国未须先问陈，平戎要且务攻心。
衣冠旧老知谁在，禾黍遗官尚可寻。
骑省再新人有望，一言坐复故疆侵。
寄徐夏叔
刘克庄（宋代）

曾识徐卿二子奇，秋来往往梦琼枝。
明时莫作沉湘赋，暇日应琼望岳诗。
主爱客卿宁忍舍，兄嗟予季若为思。
湖南岁晚多回雁，频寄书归尉别离。
奉饯子华教授北上时癸酉三月
陆文圭（元代）

清明上巳三月中，一春天气少冲融。曈曈初日翳复吐，黄尘涨冲西北风。

有客束书挟两童，南来两马一马骢。举鞭萧萧易水东，博徒剑客时相逢。

怪君体弱心甚雄，声名壮健惊老翁。元英磨室渺无踪，黄金谁为隗筑宫。

茫茫宇宙今古同，天时人事安有终，江柳自绿山花红。
太令人赵氏挽词 其三
楼钥（宋代）

姻娅托三槐，同朝得往来。迎春烦设席，举寿荷携杯。

京尹俄遭难，都人亦助哀。琅琅垂绝语，烈妇信高哉。
送蒋子立赴河南试
蔡戡（宋代）

平生天上张公子，一旦翻从地下游。
不特文章传籍湜，定知礼乐付程仇。
高山流水无真赏，白璧明珠勿暗投。
他日大廷承顾问，好将忠谠荐宸旒。
寄题径山怀郎简侍郎
张环（宋代）

天地一洲渚，北平南欹危。
幽并深又厚，江浙清且奇。
武林颇英秀，川汇仍山卑。
应接殚天巧，类非人力为。
径山最佳处。有岩称玉芝。
居防俗士驾，地乃贤人宜。
郎公留名德，平时为羽仪。
引年归故里，不复衣朝衣。
留侯黄石心，白傅香山期。
结宇名胜外，日与尘事违。
泉石景物状，尽任诸贤诗。
伊予来东藩。滥持使者麾。
平生爱山水，弗惮命驾之。
当候秋风高，远造岩下扉。
濣濯缨上尘，散步松间綦。
未能继高躅，聊用慰所思。
桐花吟寄太仓家秋士
徐燮钧（清代）

桐花欲落竹实稀，丹山老凤常苦饥。纷纷鸡鹜餍粱粟，处堂燕雀乐且嬉。

之子娄塘困蛟蝶，幽忧如山病难蹑。夜雨鸰原各黯伤，泪绠交沾慰问帖。

太华十丈莲花青，群仙竞草新宫铭。卢敖招手碧云里，云锁乍辟烟冥冥。

摩竭横飞海风黑，泷吏指称行不得。未铸燕公地下炉，空啜行甫箧中墨。

我从誓墓狎樵渔，脱发飘萧不恋梳。闻道故人多壮志，培风六月作鹏图。
木兰回跸驻避暑山庄三首 其二
弘历（清代）

偶寄林泉赏，休言松菊存。含饴切深忆，继武识前言。

山静心逾淡，秋长气尚温。明朝开丽正，新附遍加恩。
早秋书事
张守（宋代）

江城暑退叶惊秋，环堵萧萧草树幽。扫净尘心清似水，静看人态曲如钩。

一尊楚醴醇无敌，半榻湘波冷欲流。午枕日斜呼不省，梦魂还上五湖舟。
次韵 其二
韩淲（宋代）

秋到黄花强自宽，琴堂犹得往来閒。世情原与诗情背，只许閒人老眼看。
后出军五首 其一
张翥（元代）

步卒伧楚健，长刀短甲衣。大叫前搏敌，跳荡如鸟飞。

左提血髑髅，右夺贼马归。黄金得重赏，顾盼生光辉。

尔辈疾归命，将军足天威。
登第后作
郑獬（宋代）

文闱数战夺先锋，变化须知自古同。
霹雳一声从地起，到头身是白云翁。
美女篇
陈政（唐代）

南州美女娇如花，天然艳质轻铅华。脩眉皓齿鬓学鸦，步摧压鬓金凤斜。

琼瑶肌肤绝纤瑕，绣裙锦袂蒸云霞。腰悬双佩首六珈，吐词芬馥如春葩。

移莲延伫当窗纱，碧天云门见姮娥。容仪窈窕信莫加，道傍观者生咨嗟。

行人或过犹回车，媒氏通好何纷拿。玉帛不备当奈何，托身愿得良名家。

鸾箫双吹成配嘉。主君中馈为调和，百年燕婉期无它。
赴江西之命初发大梁作
李梦阳（明代）

戚戚辞故里，盛阳远行游。入门揖兄嫂，征马已驾辀。

日午登前冈，浮云逝南流。零汗透衣巾，仆夫行悠悠。

躯微惧命重，慷慨但怀愁。还望故所居，匹鸟鸣相求。

而我独何为，道路常怀忧。
夜坐
黄庚（元代）

香篆烟销夜气清，篝灯开卷遣间情。
半窗月落梅无影，三径风来竹有声。
乐道何须图富贵，读书元不为功名。
白云满榻便高卧，欹枕诗成梦不成。
金州值雪留一日诘旦遂晴乃西
吕陶（宋代）

山下孤城倍寂寥，行人无意暂停镳。千林万壑琼瑰满，赖有晴曦半日消。
寄题内弟周思敬野人居
高启（明代）

野人何处是幽栖，闻在天随旧宅西。
半屋图书春落蠹，一村花柳昼鸣鸡。
分泉自给烹茶水，待雨惟耕种药畦。
日暮扁舟欲相访，恐惊鸥鸟过前溪。
问邵武守刘无竞逊求邵武红硃三首
王迈（宋代）

自怜凡骨本难仙，安得泥坛七返丹。
欲使身轻生羽翼，乞丹须是问刘安。
赋得春风扇微和
邵偃（唐代）

微风扇和气，韶景共芳晨。始见郊原绿，旋过御苑春。

三条开广郊，八水泛通津。烟动花间叶，香流马上人。

逶迤云彩曙，嘹唳鸟声频。为报东堂客，明朝桂树新。
缘识
宋太宗（宋代）

逢春酒一杯，百卉向阳开。
梨花看似梅，光扬迎日彩。
嫩柳引清风，黄鸟声吹台。
衡山道中寄平远赵宣慰
汪元量（宋代）

回雁峰前问讯，楚江几度兰香。望美人兮何许，水云隔断潇湘。
中秋与空上人同宿华严寺
冷朝阳（唐代）

埽榻相逢宿，论诗旧梵宫。磬声迎鼓尽，月色过山穷。

庭簇安禅草，窗飞带火虫。一宵何惜别，回首隔秋风。
送瑫上人奔母丧
释德洪（宋代）

黄梅为法去，睦州缘母归。两事世难兼，二老其敢违。

君看去留世，日月争光辉。子方童牙中，已喜家翠微。

既长游四方，万里孤云飞。方将追新丰，冰雪横锋机。

讣音辄僵卧，声吞泪沾衣。平生哺乌情，栖风无定枝。

大江浪如山，飞棹不可追。要当济安流，龙神严真威。

一杯春露香，仰荐天地慈。更期办白业，慰此罔极悲。
雪舫分司同年狱中有诗成集其送万生幼杨还甬上寄怀甚殷未及答也至杭答以三首即送之东行 其一
全祖望（清代）

万氏吾通家，襟襼十世遥。其暨九沙翁，尤称忘年交。

道山骑鹤九，零落嗟小桥。周郎真健者，诗格如青瑶。

翩翩衡岳秀，来看浙江潮。坦腹如佳婿，分符得剧曹。

西华正苦贫，藉以资兰膏。才大应得屯，一跌遂瓢摇。

夷羊既触藩，旅鸟旋焚巢。反噬一何毒，扪心非所招。

菰芦几故人，闻之共魂消。之子乃间暇，旦旦拈诗瓢。

纵复惭柳下，不肯祭皋陶。冁然笑髯翁，汤火浪悲号。

五月万生归，来访蒋径蒿。为言对薄者，相念每连宵。

我方愧橐饘，何以报木桃。感之不成寐，中夜空萧骚。
春日书怀
卫博（宋代）

东风吹雨半斜斜，青草池塘忆谢家。
池李山桃谩春色，伤心不见洛城花。
仙石庵
吴捷（明代）

仙石庵中景，游人少得知。我来造访日，僧出笑迎时。

说偈蝉声幻，翻经鸟语奇。天花携满袖，未许问归期。
丙辰除夕
罗洪先（明代）

日日分阴知自惜，未须今夕倍怜人。镜中土木从形改，地上龙蛇与岁新。

泛蚁且倾残腊酒，闻鸡便属隔年身。石莲洞里田堪种，负耒还思及早春。
秋夜曲二首 其二
卫仁近（元代）

银河流光夜初静，姮娥娟娟度鸾影。绮疏美人醉方醒，倚阑吹箫更漏永。
菩萨蛮·琢成红玉纤纤指
张孝祥（宋代）

琢成红玉纤纤指。十三弦上调新水。一弄入云声。月明天更青。匆匆莺语啭。待寓昭君怨。寄语莫重弹。有人愁倚栏。
闻汤秋史师在蜀诗以志慰二首 其一
缪重熙（清代）

繫怀函丈几多年，不道文旌已入川。怪底宦游难问讯，况当天末炽烽烟。

会敷汉代师儒化，叠结程门文字缘。此日风前劳望眼，崎岖蜀道隔云烟。
送吴景尹游嵩岱兼寄尚元素刘道源
吴当（元代）

尹也我同姓，论交每忘年。闭户读诗书，所勖在古先。

男儿生时读矢六，壮岁何为守穷谷。昨者张帆向顺风，千里长淮春水绿。

我闻君行不忍别，杨柳新条未堪折。君今别我归何时，思君惟对芙蓉月。

芙蓉山月四时圆，擘崖飞瀑写哀弦。君登嵩岱望海日，我正独坐对月听潺湲。

太室山人尚处士，昔年宦学来南楚。刘郎好古也自贤，为访于今读书所。

缘云更有最高峰，云间倘遇采芝翁。殷勤幸道余心忡，江南春风花正红。

有酒满盏浇君胸，酒盏有尽别意无终穷。
偈颂二十五
释智遇（宋代）

杜宇不如归，竹鸡泥滑滑。
深山岩中，谁道无佛法。
有佛法，衲僧只有三只袜。
读书堂在乌江即唐张文昌读书处自五代至宋皆世守之渡江后为史氏所有
张孝祥（宋代）

漫有五车书不读，岂似一编勤过目。痴儿鬻肆蠹鱼书，巨富牙签尘满屋。

市南水竹一亩空，平生腹笥史长公。闭户却扫得真乐，冥搜万古窥鸿濛。

淹留岁时亦何有，策勋兹事要持久。吾家文昌读书处，好在溪山落君手。

上方治定登文儒，东观石渠森宝书，望公起直承明庐。

从来海内知名士，须读人间未读书。
望江南（三）
王琪（宋代）

江南燕，轻飏绣帘风。二月池塘新社过，六朝宫殿旧巢空。颉颃恣西东。王谢宅，曾入绮堂中。烟径掠花飞远远，晓窗惊梦语匆匆。偏占杏园红。
江边四十韵（此后并江陵时作）
元稹（唐代）

官借江边宅，天生地势坳。欹危饶坏构，迢递接长郊。

怪鵩频栖息，跳蛙颇混淆。总无篱缴绕，尤怕虎咆哮。

停潦鱼招獭，空仓鼠敌猫。土虚烦穴蚁，柱朽畏藏蛟。

蛇虺吞檐雀，豺狼逐野麃。犬惊狂浩浩，鸡乱响嘐嘐.

濩落贫甘守，荒凉秽尽包。断帘飞熠耀，当户网蟏蛸。

曲突翻成沼，行廊却代庖。桥横老颠枿，马病裛刍茭。

一一床头点，连连砌下泡。辱泥疑在绛，避雨想经崤。

相顾忧为鳖，谁能复系匏。誓心来利往，卜食过安爻。

何计逃昏垫，移文报旧交。栋梁存伐木，苫盖愧分茅。

金琯排黄荻，琅玕袅翠梢。花砖水面斗，鸳瓦玉声敲。

方础荆山采，修掾郢匠铇。隐锥雷震蛰，破竹箭鸣骹.

正寝初停午，频眠欲转胞。囷圆收薄禄，厨敝备嘉肴。

各各人宁宇，双双燕贺巢。高门受车辙，华厩称蒲捎。

尺寸皆随用，毫厘敢浪抛。篾馀笼白鹤，枝剩架青。

制榻容筐篚，施关拒斗筲。栏干防汲井，密室待持胶。

庭草佣工薙，园蔬稚子掊。本图闲种植，那要择肥硗。

绿柚勤勤数，红榴个个抄。池清漉螃蟹，瓜蠹拾螌蟊。

晒篆看沙鸟，磨刀绽海鲛。罗灰修药灶，筑垛阅弓弰。

散诞都由习，童蒙剩懒教。最便陶静饮，还作解愁嘲。

近浦闻归楫，遥城罢晓铙。王孙如有问，须为并挥鞘。
冰
李覯（宋代）

水性本来弱，渐寒成此坚。
东风有时到，几日是残年。
小万户射虎行
杨维桢（元代）

边城秋气劲折胶，草枯燎发风萧萧。
将军校射出细柳，马上箭落双飞雕。
须臾吼地穷兽急，将军匹马电弗及。
疾蹄迸落冲虎过，白羽穿喉虎人立。
将军身不六尺强，一怒万夫无敢当。
先皇赐名名拔突，部下材官争蹶张。
画工亲见编须勇，急阵梢冈浩呼汹。
目光落地已化石，将军生气毛发动。
君不见桃花岛，阜树洋，乳虎哺子人为粮。
将军一死不可生，东海黄公愁夜行。
曲馆
赵抃（宋代）

日华烘玉甃，烟缕亘雕甍。枣熟房栊暝，花妍院落明。

醉轻春有味，梦短昼无情。欲识愔愔意，回文织已成。
秭归 其一
张商英（宋代）

乱石乌牛伏，惊涛白马奔。大家齐拭目，看我过龙门。
家兄同帧寿容
释月涧（宋代）

有发兮谁兄，无发兮谁弟。不说道与禅，不谈仁与义。

澹然相对各成翁，谁管两朝经乱治。丹青写出付升彪，大似空中插标记。
次韵黄尧翁斗鸡三首 其二
张纲（宋代）

系马翠楼下，斗鸡花树傍。飞毛惊辟易，喋血壮摧伤。

奋击方乘势，欢呼忽擅场。忿心能几许，嗟尔太匆忙。
古乐府
佚名（两汉）

豹则虎之弟，鹰则鹞之兄。
题南康县山寺
李自中（宋代）

绝无常住只随缘，石榻焚香向佛前。
风折碧梧能几日，鹤巢白截已多年。
无人去划阶边草，有客来探井底泉。
休笑空门长寂寂，近时地上也流钱。
和子瞻煎茶
苏辙（宋代）

年来病懒百不堪，未废饮食求芳甘。
煎茶旧法出西蜀，水声火候犹能谙。
相传煎茶只煎水，茶性仍存偏有味。
君不见闽中茶品天下高，倾身事茶不知劳，又不见北方俚人茗饮无不有，盐酪椒姜夸满口。
我今倦游思故乡，不学南方与北方。
铜铛得火蚯蚓叫，匙脚旋转秋萤光。
何时茅檐归去炙背读文字，遣儿折取枯竹女煎汤。
寿日成礼奉天门
郑善夫（明代）

初日鸦啼宫树林，奉天高殿气骎骎。
衣冠况值千秋节，犬马真骎万国心。
白羽书来兵未解，黄河水落岁将阴。
龙斿凤辇关山道，边事辛勤风雪深。
送蒋道林诸君登钓台依石翁师韵二首 其一
湛若水（明代）

自拜江门风月句，一回一读一沈吟。诸君弄月吟风去，风月满身江水深。
游李少师园十题 和张二十五游白龙溪甘水谷郊居杂咏七首 其六
范祖禹（宋代）

夜静月明溪水喧，先秋风物已萧然。藤萝作帐云为枕，冷挂絺衣石上眠。
蝶恋花
王之道（宋代）

杏靥桃腮俱有腼。常避孤芳，独斗红深浅。犯雪凌霜芳意展。玉容似带春寒怨。
分得数枝来小院。依倚铜瓶，标致能清远。淡月帘栊疏影转。骚人为尔柔肠断。
山阴道中三首 其二
王慧（清代）

行行转深迥，所得益幽奇。万壑与千岩，今来始见之。

纷纷红复碧，相引呈异姿。心目所应接，人各领其私。

烟缕出丛薄，山家住茅茨。人贳杳然隔，何殊太古时。
次韵胡民望小虫堕耳
释德洪（宋代）

先生素坦率，元日慵拜贺。独从耶溪翁，掩门作清坐。

一尊对喧哗，酒酣巾帻堕。忘形到挽须，困倒相枕卧。

一虫辄堕耳，忽觉风雨过。隆隆竟不已，亟起呼灯火。

颇疑含沙流，射影阴中祸。虫亦意堕井，咨嗟恨坎坷。

岂曰无意出，欲出但未果。惊忧发清诗，怨语终婀娜。

夫子英伟姿，奇韵出羁锁。那知乘一醉，遭此微物挫。

斗蚁真斗牛，此事古亦夥。置之勿复疑，自可平物我。

我诗无好句，聊复相唱和。恐亦有佳句，一笑千愁破。
纪梦句
张孜（唐代）

上天知我忆其人，使向人间梦中见。
适见诸公咏梅之什因用其韵率作者同赋
李吕（宋代）

影落林塘凹，斜入茅檐角。
月黑缟袂逢，天寒翠袖薄。
世无杜陵人，清吟久零落。
诗魂不可招，远水谁当酌。
禅人并化主写真求赞
释正觉（宋代）

目深额耸，口方鼻端。
秋云消兮天青而阔，夜月上兮水白而寒。
看看，影像随应兮明珠走盘。
惠文伯居士请赞
释崇岳（宋代）

不著佛求，不著法求。
人天眼目，佛祖冤雠。
香岩下指南作北，剑池上看楼打楼。
机轮妙转一丝头，不得鲵鲸不肯休。
秋夜曲
王维（唐代）

桂魄初生秋露微，轻罗已薄未更衣。
银筝夜久殷勤弄，心怯空房不忍归。
偈颂二百零五首
释正觉（宋代）

寻常撞搕，当面讳却。
可怜傅大师，处处失楼阁。
岁晚杂兴
王同祖（宋代）

拨尽寒灰恨转添，不知片雪点疏帘。
梅花帐冷炉烟歇，架上黄庭信手拈。
好鸟鸣高枝
郑衮（唐代）

养翮非无待，迁乔信自卑。影高迟日度，声远好风随。

云拂千寻直，花催百啭奇。惊人时向晚，求友听应知。

委质经三岁，先鸣在一枝。上林如可托，弱羽愿差池。
次费洁堂韵
马廷鸾（宋代）

谁翻溟渤倒天瓢，大地山河等呴漂。
九陌扬尘京路暗，一声鸣鵙楚魂招。
归心猛折湖边柳，活计频寻江上苗。
回首神皋双泪落，孤烟斜日短长桥。
临江仙
晏几道（宋代）

东野亡来无丽句，于君去后少交亲。追思往事好沾巾。白头王建在，犹见咏诗人。

学道深山空自老，留名千载不干身。酒筵歌席莫辞频。争如南陌上，占取一年春。
山居诗
释延寿（宋代）

贪生养命事皆同，独坐闲居意颇慵。
入夏驱驰巢树鹊，经春劳役探花蜂。
石炉午尽寒灰薄，铁磬声微古鏽浓。
寂寂虚怀无一念，任从苍鲜没行踪。
送马参议观国从辟刘太保
叶梦得（宋代）

伏波老自厌壶头，壮志诸孙凛未休。稍喜烽烟从绝塞，即闻貔虎静中州。

先声早已传推毂，婉画聊烦佐运筹。好去刘公书一纸，无忘老子上南楼。
清源山房为晋江石申卿 其四
梁有誉（明代）

雅志在林壑，高斋常晏如。看凫羞汜汜，梦蝶觉蘧蘧。

洞有大罗客，山藏小酉书。凭君话风景，何似上皇馀。
寄怀张晓亭妹倩二首 其一
安昶（清代）

骊驹一曲唱江东，枫叶飘零日暮红。数卷残书堆旧馆，一肩行李付渔童。

木兰帆重江天雨，车辙尘飞太岱风。北阙仰观诚壮丽，定知此去步蟾宫。
蝶恋花·漏泄东君消息後
方千里（宋代）

漏泄东君消息後。短叶长条，著意遮轩牖。嫩比鹅黄初熟酒。染匀巧费春风手。万缕筛金新月透。入夜柔情，还胜朝来秀。彩笔雕章知几首。可人标韵无新旧。
句 其十七
晏殊（宋代）

漫取忠臣比芳草，不知谗口起椒兰。
送杨起之安岂录判
陆文圭（元代）

芍陂茫茫古边城，伏犬相闻今乐上。
产交兵往中流水，避乱居乐尚遗堵。
似闻此地岁岂穰，要得清官手摩拊。
君才天马足神骏，老大去年参选部。
间中实历神风宝，液右先声动官府。
争看祖道车骑众，力疾登途霜月苦。
墙东故人懒出门，浊酒黄花对谁舞。
题顾横波夫人墨兰图册 其六
柳如是（明代）

不共青芝石上栽，旨容荆棘与莓苔。根苗净洗无尘土，好待东风送雨来。
送晏桂山赴高沙郡 其二
张蕴（宋代）

接武容台彼一时，溪乡重幸得追随。鸥前心事沧浪影，梅下吟情汗漫期。

感慨中年无近别，徘徊明月有相思。殷勤劝醉阳关晓，受尽耶歈只自知。
湖边
许棐（宋代）

湖边开到木芙蓉，攘尽荷花十里红。红蓼莫惭颜色浅，荣枯同是一秋风。
牛口发舟泊真溪聊述所历
尹伸（明代）

江行每娱心，十七在崖岸。
以兹取溯流，耳目精于慢。
一岭方百取，削成独南面。
霪雨夏来多，悬淙不可断。
短者能数叠，长及行人骭。
岩树纷洒濯，声光无暮旦。
陡然绝壁间，雕刻穷炳焕。
千佛尽一身，慈容俨分散。
经行非静者，并作如是观。
怒波迫其趾，得失争一线。
续竹百许寻，挽者身如弹。
蹭蹬亦有时，偃卧无妨晏。
所欣新月来，累历华林换。
悠悠无可同，琴书有余玩。
九锁山十咏·翠蛟亭
吕同老（宋代）

洄洑古涧深，蜿蜒层湍壮。
长年蓄飞泉，一決起豪宕。
高有百尺松，蓊郁蔽青障。
下有荇与萍，翠色映空旷。
恍如千丈虬，穷壑潜异状。
忽乘风云会，奋迅九天上。
尚想玉堂仙，妙思发雄放。
醉持白芙蕖，乘流动清唱。
晚泊长沙示秦处度 其二
黄庭坚（宋代）

范公太史僚，山立乃先达。发挥百代史，管以六经辖。

投身转岭海，就木乃京洛。仲子见长沙，且用慰饥渴。
时兴
窦群（唐代）

夙心旷何许，日暮依林薄。流水不待人，孤云时映鹤。

濛濛千万花，曷为神仙药。不遇烂柯叟，报非旧城郭。
山居
陈嘉宣（清代）

黄木为冠葛作衣，淡然无欲是玄机。茂林深处人来少，独掩柴关坐翠微。
再和四首
郭印（宋代）

东皇物色未全收，山半登临当倚楼。
锦里烟光浑在眼，云溪花片亦随流。
夕阳正好无多景，春序才移已复秋。
却忆故园林壑美，乘风欲去问何由。
叶涛致远见和二诗复次其韵（涛颠倒元韵。）
苏轼（宋代）

平生无一女，谁复叹耳耳。
滞留生此儿，足慰周南史。
那知非真实，造物聊戏尔。
烦恼初无根，恩爱为种子。
烦公为假说，反复相指似。
欲除苦海浪，先干爱河水。
弃置一寸鳞，悠然笑侯喜。
为公写余习，瓶罍一时耻。
闻公少已悟，拄杖久倚床。
笑我老而痴，负鼓欲求亡。
庶几东门子，柱史安敢望。
嗜毒戏猛兽，虑患先不详。
囊破蛇已走，尚未省啮伤。
妙哉两篇诗，洗我千结肠。
黠蚕不作茧，未老辄自僵。
永谢汤火厄，泠然超无方。
月夜怀十五友，并引 其九 陈敬初兄弟
郑元祐（元代）

阖闾城里寄闲身，四壁秋蛩语近人。何异京华旧时月？清光且照白头亲。
九日登有美堂
郑獬（宋代）

点检东山窈窕娘，直须醉倒为重阳。
山光湖水一时好，酒面菊花同色黄。
便好共谋长夜饮，未应排出少年场。
伤时感旧知何限，还忆荆州落寞乡。
沁园春（寄鹤林）
葛长庚（宋代）

三径就荒，松菊犹存，归去来兮。叹折腰为米，弃家因酒，往之不谏，来者堪追。形役奚悲，途迷未远，今是还知悟昨非。舟轻扬，问征夫前路，晨色熹微。

欢迎童稚嘻嘻。羡出岫云闲鸟倦飞。有南窗寄傲，东皋舒啸，西畴春事，植杖耘耔。矫首遐观，壶觞自酌，寻壑临流聊赋诗。琴书外，且乐天知命，复用何疑。
羌笛
释文珦（宋代）

美竹生穷崖，西人翦为笛。
制度诚简易，不假金玉饰。
五音既繁会，八音亦交出。
凤鸣何雝雝，龙吟尤历历。
贪者听之廉，愁者听之怿。
悍者听之和，劳者听之佚。
遗调感人多，今人孰能识。
空复想桓伊，三弄楚天碧。
颂十玄谈·祖意
释印肃（宋代）

祖意如空不是空，鹏程九万力唯风。
若非风体空何用，体得无空道自通。
舞鹤亭歌
真德秀（宋代）

舞鹤亭空亭，无鹤胡为名。
亦如西山赋招鹤，无鹤可招也不恶。
何必玄裳缟袖二八真娉婷，想像标致便足使人毛骨清。
仙翁好鹤非徒尔，鹤德从来比君子。
坡仙自谓吾不如，今翁与坡岂其殊。
苍苔白石有余乐，一似箪瓢甘澹泊。
笑杀飞鸢太不灵，贪腥嗜腐哗然争。
九皋一唳醒人耳，又如片言之善应千里。
更笑荒林老木终日号皆逋，说吉说凶谁听渠。
仙翁爱鹤爱其德，我读翁诗三叹息。
便好从翁痛饮醉倒斯亭边，振袂起舞学胎仙。
五年秋病后独宿香山寺三绝句
白居易（唐代）

经年不到龙门寺，今夜何人知我情。

还向畅师房里宿，新秋月色旧滩声。

饮徒歌伴今何在，雨散云飞尽不回。

从此香山风月夜，只应长是一身来。

石盆泉畔石楼头，十二年来昼夜游。

更过今年年七十，假如无病亦宜休。
殳积堂桐荫觅句图
汪远孙（清代）

科头小立倚疏桐，踏遍苍苔径数弓。凉意乍生新雨后，诗情都数一秋中。

影同雪碎庭筛月，声比泉清树卷风。四壁萧间发长啸，更闻孤鹤唳遥空。
句
刘望之（宋代）

莫道南州居井底，请来此处望川原。
鹊桥仙·说盟说誓
蜀妓（宋代）

说盟说誓。说情说意。动便春愁满纸。多应念得脱空经，是那个、先生教底。
不茶不饭，不言不语，一味供他憔悴。相思已是不曾闲，又那得、工夫咒你。
饯徐衍道知县
朱南杰（宋代）

事业文章属当家，刃游余地宰金沙。
挽回凶岁作丰稔，安集流民绝叹嗟。
两载秋霜威盗贼，一犁春雨沃桑麻。
宽民实意言难尽，胜种河阳满县花。
八十吟十绝
刘克庄（宋代）

文叔差增似往时，君房只是向来痴。
谁知有个羊裘叟，汉鼎悬渠一钓丝。
到陈午憩小舍有任王二君子惠牡丹二盘皆绝品也是日风雨大寒明日作此诗呈希古
张耒（宋代）

初来淮阳春已晚，下里数楹聊寝饭。此邦花时人若狂，我初税驾游独懒。

任王二君真解事，来致两盘红紫烂。天姝国艳照蔀屋，持供佛像安敢慢。

江湖逢春岂无花，格顽色贱皆可拣。誓观中州燕赵态，一洗千里穷荒眼。

风波历尽还故郡，此愿谁知辄先满。那知中夕忽凛烈，卧拥牛衣眠失旦。

名园泥淖安可入，坐惜残芳风雨散。东邻夫子亦嗜酒，卧听午鸡方起盥。

晴明犹及一寓目，我老尚能挥大盏。
寒厓集题词代芝瑛二首 其二
廉泉（清代）

北极孤冈阁似拳，鸡鸣古堞翠微巅。斋堂散学清如水，短梦金陵忽半年。
巫山一段云 其二
毛文锡（五代）

貌掩巫山色，才过濯锦波。阿谁提笔上银河，月里写嫦娥。

薄薄提铅粉，盈盈挂绮罗。菖蒲花役梦魂多，年代属元和。
出观
郭祥正（宋代）

沉沉楼殿五云藏，草木长春水石香。一榻可能容我住，桃源迷路笑渔郎。
寒溪乐寿为歙庠生吕佐父题
杨廉（唐代）

隐君节操老弥坚，收拾寒溪万顷烟。麈柄谭高风入座，鹤汀魂醒月侵船。

閒中野史春秋笔，社里班行耆艾年。桂籍自关儿子事，菊庄新酒自篱边。
禅人并化主写真求赞
释正觉（宋代）

默而不凝，照而不流。
关捩虚而活，机轮转处幽。
闲云淡而无雨，野水清而有秋。
要将平等一如相，著在森罗万像头。
赠何方伯道亨擢都宪巡抚河南
谢迁（明代）

林下殷勤念旧知，平生端不负相期。藩垣坐啸心如水，道路歌谣口似碑。

柏府荐膺天上宠，棠阴真慰召南思。激扬伫听新风采，圣化于今大转移。
偈颂一百六十首
释宗杲（宋代）

大根大器大丈夫，不越一念了大事，
三世诸佛立下风，此人堪作如来使。
九月九日幸临渭亭登高得秋字
李显（唐代）

九日正乘秋，三杯兴已周。泛桂迎尊满，吹花向酒浮。

长房萸早熟，彭泽菊初收。何藉龙沙上，方得恣淹留。
治圃
陆游（宋代）

槁蔓残芜满幽圃，多具鉏耰课僮竖；非惟吾圃要翦除，亦恐尔辈成惰窳。
老桂盘壑饱风霜，修篁当轩弄烟雨，一松孤立信豪杰，两槐对植如宾主。
珍禽拣枝春欲动，蠹穴扫空吾甚武。
蘼芜芽櫱已暗长，甘菊根芽亦潜吐，山姜涧蒲乃微草，露叶参差看仰俯。
世间安得有遗才，位置要须令得所。
送别周西穆南归武林四截句 其三
李锴（清代）

板拍清词下浊醅，昔年怀抱得君开。曾看雷雨秋灯碧，似有荆高侠魄来。
声声慢（和韵赋江梅）
李曾伯（宋代）

修洁孤高，凌霜傲雪，萧然尘外丰姿。一白无瑕，玉堂茅舍俱宜。飘飘羽衣缟袂，都不染、富贵膏脂。调羹事，看水边清瘦，雨后红肥。

偏爱春工尚浅，向南枝信透，东阁香霏。翠袖犹寒，不禁弱质柔肌。浑如故人邂逅，聊相与、一笑开眉。归去晚，任帘栊、深闭未知。
减字木兰花 其三 送林州同利升小泉之弟
夏言（明代）

郎君好去。扁舟一带平川路。直到湾头。过却扬州是泰州。

泉山公后。兄弟青云七八九。长兄司空。道尔才高有父风。
暮之春六章章五句
陈傅良（宋代）

暮之春兮物维其嘉，乾际兮坤涯。
母将雏兮彼实者华，鱼在藻兮燕子还于故家，
今者不乐兮云何。
次韵郭思得之归德铺留题 其三
吕颐浩（唐代）

故园一别四经秋，倦宦东归念昔游。下马邮亭开病目，壁间依旧见银钩。
偈颂一百零一首
释慧性（宋代）

十五日已前，一冬二冬，
叉手当胸。十五日已后，
背手抽金镞，翻身控角弓。
正当十五日，风从虎兮云从龙，
抬眸鹞子过辽东。
杂感 其二
王世贞（明代）

髫龄操觚翰，冠弱庸清朝。驽质谢鞭策，闭户甘阒寥。

挥汗畏请谒，四顾谁亲交。此时大道边，车马争流涛。

举目灼夭华，回盻生秋蒿。亮匪万年身，胡忍弃尘嚣。

呼儿理残编，手复量浊醪。得意且如此，后来惟所遭。
朝中措（崇福寺道中归寄祐之弟）
辛弃疾（宋代）

篮舆袅袅破重网。玉笛两红妆。这里都愁酒尽，那边正和诗忙。

为谁醉倒，为谁归去，都莫思量。白水东边篱落，斜阳欲下牛羊。
秋日诸子过支提分赋兼订莲社之约
成鹫（清代）

千山围著一禅房，一片茅茨覆短墙。词客往来须及早，閒云去短本无乡。

桥头不觉成三笑，邻舍何劳馈五浆。从此篮舆好乘兴，白莲花后菊花黄。
夜对梅花示彦恭侄
王偘（宋代）

羁旅不自怡，坐阅芳岁晚。
江湖有莫逆，梅花还到眼。
平生相慰藉，风期无近远。
今夕共短檠，与子兴不浅。
送戴汉老
翁卷（宋代）

三洞耸奇秀，双溪泻澄鲜。
上有婺女光，照耀无穷年。
储灵复产异，人物相比肩。
君虽生后来，识与先辈连。
如筠挺修直，似玉抱贞坚。
策名甲科上，初仕瓯海边。
孰云簿领闲，文案方满前。
敏手信无敌，虚怀常坦然。
驾言指归期，通邑皆拳拳。
乃知为政者，何苦用心偏。
良才世所稀，华职当骤迁。
愿君养盛业，益使芳雀传。
明晨潮信来，挂席从中川。
鹧鸪天 寿潘君美
刘敏中（元代）

萱草堂前锦棣花。灵椿树下玉兰芽。二毛鬓莫惊青鉴，五朵云须上白麻。携斗酒，醉君家。春风吹我帽帘斜。座中贵客应相笑，前日疏狂未减些。
贺新郎 见南苑阱熊而叹之同吴天石赋
陈维崧（清代）

南苑花如绣。见一带、长杨虎圈，咆哮百兽。此物傫然馀猛气，攀槛时时欲吼。

像铁骑、金戈驰骤。可惜当熊人去杳，锁宫槐、冷落黄金甃。

谁侍奉，金门帚。

烂羊都尉通侯狗。但骁雄、偏嗟失势，所遭不偶。犹记深山腾踔日，狮子猘儿为友。

追险怪、曾踰宇宙。此日草间狐兔尽，束身归，五柞同猿狖。

蹯已落，宰夫手。
题苏庭藻竹堂
周孚（宋代）

三生石上老徽之，水竹风流自一时。春砌阴阴翻败箨，夜窗寂寂战寒枝。

已专嵇阮生前境，尚记羊何别后诗。开径相从定何日，即今已恨十年迟。
野行
唐彦谦（唐代）

蝶恋晚花终不去，鸥逢春水固难飞。

野人心地都无著，伴蝶随鸥亦不归。
奉新宰杨廷秀携诗访别次韵送之
周必大（宋代）

诚斋诗名牛斗寒，上规大雅非小山。
向来志气薄黄散，忽为五斗辍万卷。
儿童笑君非良图，丈夫出处宁知渠。
吴公适为南州起，昔日河南今在此。
好贤荐士任以身，门下贾生子其人。
鄙夫料事倘不误，早寄重修滕阁句。
夜宿华藏寺
张镃（宋代）

苍桧阴阴未掩门，閒来吹鬓一飞蚊。
香腾广殿游云合，灯绕长廊列宿分。
般若心华方照耀，毗耶宝自何缤纷。
世缘即是栖禅境，居士何尝别见闻。
壬寅元日
方岳（宋代）

一元坱圠先天易，万物胚腪太极图。
自嚼梅花冰片片，无人先后饮屠苏。
上叶侍郎十二韵
徐玑（宋代）

侍从西湖宅，安闲近水心。
门开春郭静，桥度野池深。
山翠连龙起，云楼学虎临。
芙蓉通远者，槐柳步回阴。
盛业时宗匠，斯文并古今。
典谟存大雅，金石振馀音。
畴昔留藩管，江淮拥带襟。
雍容平宇宙，潇洒在园林。
玉富难渊测，仙癯鹤可召。
步趋垂杂组，言笑响鸣琴。
补衮心无替，弹冠迹未觉。
于今幽兴极，正可辩清吟。
送杜密学赴并州
苏舜钦（宋代）

维帝私明哲，遥遥世可论。风流擅南国，文采续高门。

才美趋贤路，名雄出帝阍。雍容初入幕，烜赫已开藩。

黠吏腹心溃，疲民襦裤温。谳刑曾揽辔，按俗亦飞轩。

倚注宸襟切，淹回物论喧。朔区官益峻，宪府望弥尊。

除弊朝之急，于时孰肯言。议高心不挠，补外众为冤。

西雍新恩重，中台故事存。政行殊有体，化洽密无痕。

尺诏来丹扆，双符换太原。具装明晚野，大旆卷朝暾。

惠爱留关辅，风威入塞垣。安车行急召，想望慰元元。
九日
杨冠卿（宋代）

晨风战枯荷，清霜杀高柳。
人生俯仰间，能得几重九。
节序来无停，已及黄花酒。
流落拾遗心，西江独回首。
虞美人
张元干（宋代）

西郊追赏寻芳处。闻道冲寒去。雨肥红绽向南枝。岁晚才开应是、恨春迟。

天涯乐事王孙贵。花底还君醉。有人风味胜疏梅。醉里折花归去、更传杯。
初与文潜入馆鲁直贻诗井茶砚次韵
晁补之（宋代）

黄侯阅世如传邮，自言何预风马牛。
草经不下天禄阁，诗入鸡林海上州。
兼陈九鼎灿玉铉，并缀五冕森珠旒。
后来傀磊有张子，姓名并向紫府收。
青春一篇更奇丽，势到屈宋何秋秋。
洮州石贵双赵璧，汉水鸭头如此色。
赠酬不鄙亦及我，刻画无盐誉倾国。
月团聊试金井漪，排遣滞思无立锥。
乘风良自兴不浅，愁报孟侯无好诗。
敩劝学诗寄锜铤镳诸弟 其四
梁朝钟（清代）

内无明父兄，外无好师友。纵然办做人，终虞不长久。
王昭君
文同（宋代）

几岁后宫尘，今朝绝国春。
君王重恩信，不欲遣他人。
麴生访宿
白居易（唐代）

西斋寂已暮，叩门声嘀嘀。
知是君宿来，自拂尘埃席。
村家何所有？茶果迎来客。
贫静似僧居，竹林依四壁。
厨灯斜影出，檐雨余声滴。
不是爱闲人，肯来同此夕？
次韵章秀才北城新圃
范成大（宋代）

方流桃花坞，窈窕入壶天。
碧城当岩岫，清湾如涧泉。
风月欲无价，聊费四万钱。
雪后春事起，红云蜂蝶边。
西城如西塞，桃花古来多。
钓艇鳜鱼肥，前身张志和。
烟霏几白鹭，风雨一绿蓑。
清江韵新引，清绝胜阳阿。
从征古州蛮回途纪驿二十三首 其十二 绿萝
管讷（明代）

胜地古桃川，寻真亦偶然。今来江上客，未遇洞中仙。

碧树收新雨，青山羃远烟。不知何处路，迷却钓鱼船。
武夷筑精舍
陈韡（宋代）

浮世何尝有定居，惬情便可著茅庐。
久知名利为韁锁，爱此溪茅似画图。
种菊疎篱慕陶令，栽梅浅水学林逋。
只须此地延风月，休问君王乞鉴湖。
过金山寺一首
苏轼（宋代）

明月妙高台，盘涡月照开。
琳宫龙久住，珠树鹤能来。
云雾空中绕，帆樯槛外回。
无言卷石小，江左拟蓬莱。
【正宫】醉太平_恨绵绵深宫
程景初（元代）

恨绵绵深宫怨女，情默默梦断羊车，冷清清长门寂寞长青芜，日迟迟春风院
宇。泪漫漫介破琅玉，闷淹淹散心出户闲凝伫，昏惨惨晚烟妆点雪模糊，淅零
零洒梨花暮雨。
江楼夜话
白玉蟾（宋代）

江雾秋楼白，灯花夜雨青。
九天无一梦，此道付晨星。